**VYHLÁŠKA**

**Ministerstva školstva, vedy, výskumu a športu Slovenskej republiky**

**z ... 2012,**

**ktorou sa mení a dopĺňa vyhláška Ministerstva školstva Slovenskej republiky č. 6/2005 Z. z. o postupe získavania vedecko-pedagogických titulov alebo umelecko-pedagogických titulov docent a profesor**

Ministerstvo školstva, vedy, výskumu a športu Slovenskej republiky podľa § 76 ods. 11 zákona č. 131/2002 Z. z. o vysokých školách a o zmene a doplnení niektorých zákonov v znení zákona č. xx/2012 Z. z. (ďalej len „zákon“) ustanovuje:

Čl. I

Vyhláška Ministerstva školstva Slovenskej republiky č. 6/2005 Z. z. o postupe získavania vedecko-pedagogických titulov alebo umelecko-pedagogických titulov docent a profesor sa mení a dopĺňa takto:

V § 1 ods. 2 písm. b) a § 4 ods. 2 písm. a) sa za slovo „životopis“ dopĺňajú slová „podľa prílohy“.

V § 1 ods. 10 sa na konci pripája táto veta: „Oponentom sa pri vypracúvaní posudku poskytuje informácia z centrálneho registra záverečných prác, rigoróznych prác a habilitačných prác o overení miery originality habilitačnej práce.“

V § 1 ods. 14 a § 4 ods. 10 sa za slovo „tlači“ pripája čiarka a slová „na internetovej stránke vysokej školy“ sa nahrádzajú slovami „na webovom sídle vysokej školy a webovom sídle určenom ministerstvom“.

Za § 3 sa vkladá § 3a, ktorý znie:

„§ 3a

Vysoká škola zverejní na webovom sídle určenom ministerstvom

dátum doručenia žiadosti o habilitačné konanie spolu s údajmi zo životopisu podľa § 76 ods. 10 písm. a) zákona, názvom študijného odboru, v ktorom sa má konanie uskutočniť, a názvom habilitačnej práce, do piatich pracovných dní od doručenia žiadosti,

dátum, od ktorého je habilitačné konanie prerušené, a lehotu, v ktorej majú byť odstránené nedostatky žiadosti, do piatich pracovných dní od prerušenia habilitačného konania,

informácie o oponentoch habilitačnej práce a členoch habilitačnej komisie, ich meno, priezvisko, akademický titul, vedecko-pedagogický titul, umelecko-pedagogický titul a vedeckú hodnosť (ďalej len „titul“), pričom vyznačí, ktorý z nich je zamestnancom vysokej školy, na ktorej sa habilitácia uskutočňuje, a to do desiatich pracovných dní od schválenia príslušnou vedeckou radou,

návrh habilitačnej komisie s odporúčaním udeliť alebo neudeliť uchádzačovi titul docent v odbore, spolu s oponentskými posudkami, do desiatich pracovných dní od jeho predloženia predsedovi príslušnej vedeckej rady,

rozhodnutie príslušnej vedeckej rady, vrátane jeho odôvodnenia, ak sa vypracúva, a lehoty na prípadné opätovné podanie žiadosti podľa § 2 ods. 2, ak bola určená, do piatich pracovných dní od potvrdenia doručenia rozhodnutia príslušnej vedeckej rady uchádzačovi,

zloženie vedeckej rady, ktorá o žiadosti rozhodovala, vrátane informácie o prítomnosti člena na hlasovaní, a to do dňa zverejnenia rozhodnutia príslušnej vedeckej rady,

dátum a dôvod skončenia habilitačného konania, do desiatich pracovných dní od skončenia habilitačného konania.“.

V § 4 ods. 2 písm. c) sa za slovo „docent“ dopĺňajú slová „alebo rozhodnutie o uznaní splnenia kvalifikačných predpokladov na výkon funkcie docenta podľa osobitného predpisu“.

Za § 5 sa vkladajú § 5a a 5b, ktoré znejú:

„§ 5a

Vysoká škola zverejní na webovom sídle určenom ministerstvom

dátum doručenia žiadosti o vymenovanie za profesora spolu údajmi zo životopisu podľa § 76 ods. 10 písm. a) zákona, názvom študijného odboru, v ktorom sa má konanie uskutočniť, a zoznamom najvýznamnejších vedeckých prác, odborných prác alebo umeleckých prác predložených podľa § 4 ods. 2 písm. f), do piatich pracovných dní od doručenia žiadosti,

dátum, od ktorého je vymenúvacie konanie prerušené, a lehotu, v ktorej majú byť odstránené nedostatky žiadosti, do piatich pracovných dní od prerušenia vymenúvacieho konania,

informácie o oponentoch a členoch inauguračnej komisie, ich meno, priezvisko a titul, a to do desiatich pracovných dní od ich schválenia príslušnou vedeckou radou, pričom vyznačí, ktorý z nich

je zamestnancom vysokej školy, na ktorej sa vymenúvacie konanie uskutočňuje,

je zahraničným odborníkom,

pôsobí na vysokej škole vo funkcii profesora a v akom študijnom odbore,

návrh inauguračnej komisie s odporúčaním schváliť návrh na vymenovanie uchádzača za profesora v odbore alebo neschváliť návrh na vymenovanie uchádzača za profesora v odbore do desiatich pracovných dní od jeho predloženie predsedovi príslušnej vedeckej rady,

rozhodnutie príslušnej vedeckej rady, vrátane jeho odôvodnenia, ak sa vypracúva, a lehoty na prípadné opätovné podanie žiadosti podľa § 2 ods. 2, ak bola určená, do piatich pracovných dní od potvrdenia doručenia rozhodnutia príslušnej vedeckej rady uchádzačovi; ak ide o rozhodnutie vedeckej rady fakulty, do piatich pracovných dní od predloženia jej rozhodnutia vedeckej rade vysokej školy,

zloženie príslušnej vedeckej rady, ktorá prerokovala návrh na vymenovanie profesora, vrátane informácie o prítomnosti člena na hlasovaní, a to do dňa zverejnenia rozhodnutia príslušnej vedeckej rady,

dátum a dôvod skončenia vymenúvacieho konania, do desiatich pracovných dní od skončenia vymenúvacieho konania.

§ 5b

Informácie podľa § 1 ods. 14, § 3a, § 4 ods. 10 a § 5a sa sprístupňujú na webovom sídle určenom ministerstvom tak, že o každom konaní sa sprístupňujú informácie samostatne, a to chronologicky ako rozhodujúce skutočnosti nastali.“.

Vyhláška sa dopĺňa prílohou, ktorá znie:

„Príloha k vyhláške č. 6/2005 Z. z.

Vzor životopisu

|  |  |
| --- | --- |
| Meno a priezvisko, rodné priezvisko, titul |  |
| Dátum a miesto narodenia |  |
| Vysokoškolské vzdelanie a ďalší akademický rast |  |
| Ďalšie vzdelávanie |  |
| Priebeh zamestnaní |  |
| Priebeh pedagogickej činnosti(pracovisko/predmety) |   |
| Odborné alebo umelecké zameranie |  |
| Publikačná činnosť vrátane rozsahu (AH) a kategórie evidencie ( napr. AAB)1. monografia2. učebnica 3. skriptá  |  |
| Ohlasy na vedeckú / umeleckú prácu |  |
| Počet doktorandov: školených ukončených  |  |
| Kontaktná adresa |  |

„.

Čl. II

Táto vyhláška nadobúda účinnosť 1. februára 2013.

minister